ఈ ఏడాది రెండంకెల వృద్ధి: హోండా
- తెలుగు రాష్ట్రాల్లోకి కొత్త జాజ్‌ విడుదల
నవతెలంగాణ- బ్యూరో
           హోండా కార్స్‌ ఇండియా రూపొందించిన నూతన జాజ్‌ మోడల్‌ను ఆంధ్రప్రదేశ్‌, తెలంగాణ రాష్ట్రాల మార్కెట్లోకి విడుదల చేసింది. ఈ మూడోతరం జాజ్‌ మోడల్‌ను బుధవారం హైదరాబాద్‌లో ఆవిష్కరించింది. ఈ జపనీస్‌ కార్ల తయారీ కంపెనీ క్రితం ఆర్ధిక సంవత్సరంలో దేశంలో మొత్తంగా 1.89 లక్షల కార్లను విక్రయించింది. ఈ ఏడాది రెండంకెల వృద్ధి అంచనా వేస్తోంది. నూతన జాజ్‌ ఆవిష్కరణలో భాగంగా ఏర్పాటు చేసిన మీడియా సమావేశంలో హౌండా కార్స్‌ ఇండియా మార్కెటింగ్‌, సేల్స్‌ సీనియర్‌ వైస్‌ ప్రెసిడెంట్‌ జ్ఞానేశ్వర్‌ సేన్‌ మాట్లాడుతూ గత రెండేళ్లలో తమ కంపెనీ అమ్మకాల్లో 37 శాతం పెరుగుదల చోటు చేసుకుందన్నారు. రూ.380 కోట్లతో రాజస్థాన్‌ తయారీ ప్లాంట్‌ను విస్తరిస్తున్నామని తెలిపారు. 2016 మధ్యంతరంలోగా ఇది నిర్వహణలోకి వస్తుందని చెప్పారు. దేశంతో ప్రస్తుతం ఏడాదికి 2.40 లక్షల ఉత్పత్తి సామర్థ్యం కలిగి ఉన్నామని, ఇది 3 లక్షలకు చేరనుందని చెప్పారు. నూతన జాజ్‌ కాంపాక్టు హచ్‌బ్యాక్‌ను డైనమిక్‌ స్టైలింగ్‌, మంచి ఇంధన పొదుపు, అత్యాధునిక టెక్నలాజీతో రూపొందించామని ఆయన చెప్పారు. నూతన జాజ్‌ డీజిల్‌ వేరియంట్‌ లీటర్‌కు 27.3 కిలోమీటర్ల మైలేజీ ఇస్తుందన్నారు. హైదరాబాద్‌ ఎక్స్‌షోరూం వద్ద దీని ధర రూ.6.62 లక్షల నుంచి రూ.8.75 లక్షలుగా నిర్ణయించామన్నారు. పెట్రోల్‌ వర్షన్‌ లీటర్‌కు 19 కిలోమీటర్ల మైలేజీ అందిస్తుందని, దీని ధర 5,40,900 నుంచి రూ.7,98,500గా నిర్ణయించామన్నారు. ఇవి ఏడు రంగుల్లో లభిస్తుందన్నారు.  గత మాసంలో ఏకంగా 2300 యూనిట్లు విక్రయించామని ఆయన తెలిపారు. ఈ మోడల్‌ ద్వారా నూతన కొనుగోలుదార్లను ఆకర్షిస్తామని ఆయన విశ్వాసం వ్యక్తం చేశారు. పాత జాజ్‌ను 19 దేశాల్లో 55 లక్షల యూనిట్లు విక్రయించామని చెప్పారు. ఈ ఏడాది నెలకొన్న వర్షాభావ పరిస్థితుల నేపథ్యంలో ఆటోమొబైల్‌ అమ్మకాలపై కొంత ఒత్తిడి ఉందన్నారు. గత మూడు మాసాల్లో ఈ రంగం 8 శాతం చొప్పున మాత్రమే పెరిగిందన్నారు. అధిక వడ్డీ రేట్లు కూడా అమ్మకాలపై ప్రభావం చూపుతున్నాయన్నారు. గత మూడేళ్ల నుంచి ఆటోమొబైల్‌ పరిశ్రమ స్తబ్దతలోనే ఉందన్నారు. సౌత్‌ జోనల్‌ హెడ్‌ సందీప్‌ మదాని మాట్లాడుతూ ప్రస్తుతం భారత్‌లో 157 పట్టణాల్లో 240 అవుటులెట్లు కలిగి ఉన్నామని చెప్పారు. వచ్చే మార్చి ముగింపు నాటికి 200 పట్టణాల్లో 300 విక్రయ కేంద్రాలకు విస్తరించాలని లక్ష్యంగా పెట్టుకున్నామన్నారు.
మీ స్నేహితులకు రికమెండ్ చెయ్యండి